53. schôdza NR SR - 10.deň - B. popoludní
Dátum: 2015-07-01
Poslanec: Hlina, Alojz (KDH)
Druh vystúpenia: Vystúpenie v rozprave

Vážený pán predsedajúci, vážené kolegyne, kolegovia, pán predsedajúci verím, že mi svojou autoritou zabezpečíte poriadok v sále, alebo potom vystúpim po hlasovaní, nechám to na vás. (Ruch v sále.) Číž, Miroslav, podpredseda NR SR Vážené kolegyne, kolegovia poprosím vás o poriadok v sále, aby pán poslanec Hlina mohol vystúpiť bez rušenia. Ďakujem vám za pochopenie. Máte slovo, pán poslanec. Hlina, Alojz, poslanec NR SR Ďakujem. Koniec koncov je aj pre vás toto, akú autoritu požívate. Poviem vám tri mená, sú to mená: Bill Gates, Mark Zuckerberg a Steve Jobs. Poznáte ich? Ešte raz, sú to mená Zuckerberg, Jobs a Gates. (Reakcie z pléna.) Dobre, poviem vám ďalšie mená. Sú to mená: Ellison, Ellen,... (Prerušenie vystúpenia predsedajúcim.) Číž, Miroslav, podpredseda NR SR Pán poslanec, ak budete viesť dialógovo rozpravu, tak nemôžem celkovo zabezpečiť poriadok v sále, buď teda budete prednášať, alebo chcete komunikovať (Potlesk a smiech v sále.) Tak to celkom nepôjde. Voľte, prosím, nejakú formu, budem sa jej držať. Hlina, Alojz, poslanec NR SR Pán podpredseda, podarila sa vám neskutočná vec, ste spojili SaS so stranou SMER. Tlieskajú spoločne, tak ako zahlasovali proti 10-percentnej dépeháčke, poviem tie mená ešte raz, dobre. Sú to proste géniovia tejto doby, a to Ellen, Ellison, Dale, Dorsey, Eck (Poznáte ich?) Spotify, Twitter, Oracle. Viete, čo mali spoločné? Ani jeden z nich neskončil vysokú školu, vážení. Predkladáte návrh zákona, ktorý hovorí, že členom nejakej komisie má byť niekto, kto má skončenú vysokú školu. Takže títo páni, ktorých som menoval, by sa na našom zaprdenom, pardon za výraz, Slovensku nemohli stať členmi takejto komisie, aj keby ich ergo niekto nominoval. Nechávam na zváženie toto hranie sa na vzdelanie, vážení. Ale to tu ešte nepredložili, pri návrhu pre SIS, kde vlastne poslanec, ktorý je zvolený, môže sa stať členom toho kontrolného výboru len vtedy, ak má skončenú vysokú školu. To bude novela zákona o SIS. Niekto hovoril, že je to kvôli Hlinovi, lebo ja ju nemám. Ja priznávam, že ja ju nemám, hej, čiže si predstavte, teraz máte jeden cenzus s tým, že sa nemôže stať členom tejto komisie, lebo nemá skončenú vysokú školu, niekto, ale ani poslanec. To, že my máme negramotných starostov, a vadilo to Ústavnému súdu, tak to už nevadí v tom prípade, keď niekto prejde voľbami parlamentnými, prejde sem. Ale už mu nie je dopriate, hoci voliči o ňom rozhodli, lebo nemá skončenú vysokú školu, byť členom kontrolného výboru na SIS. Vážení, toto vaše hranie sa na vysokú školu berie so sebou trošku problém. Naozaj stávajú sa tam čoraz častejšie negramotní, nechcem byť ešte expresívnejší, ľudia, lebo sa podarilo v tej komunite vykreovať toho človeka starostami. S tým neviete nič robiť. A tu sa idete hrať na vzdelanie? Ja tak som mal možno začať moje vystúpenie, že som v konflikte záujmov, áno. Ja by som nemohol byť členom tejto komisie. Je mi to hrozne ľúto, tak ako by som nemohol, ak prijmete ten zákon, ak by som náhodou som sa tu ešte ocitol, byť členom ani tej inej komisie pre SIS. To som mal povedať na začiatku? Alebo som si mal urobiť vysokú školu? Vážení, také skončené vysoké školy, aké máte niektorí, by som si spravil aj tri. A ja som to zachytil niekde, pani Nicholsonová. A v zásade to sú moje slová. Keď ona vie, kto všetko už má skončenú vysokú školu, tak ju uráža mať tiež skončenú vysokú školu. A priznám sa, niečo podobné obchádza aj mňa, lebo tu vzdelanie už dávno stratilo zmysel. Tu je vaše hranie sa na vzdelanie s tým, že nezoberú človeka do roboty, ide na vysokú školu, prosím vás. Presne tak ste dopadli. Tu už študuje každý všetko. Tu už je inžinierka aj posledná upratovačka, aj posledný človek v reštaurácii McDonald´s. Čiže toto hranie sa na vzdelanie vám neberiem. Toto rozporujem. Podľa mňa to nie je správne. A ešte chcem upozorniť na jednu skutočnosť a teraz neviem, pán predsedajúci, či to urobím po hlasovaní, hej, niekto mi povedal, že zdržiavam, rozumiete tomu, tu kolegovia zo strany SMER majú milión vecí na vybavenie, ja tu zdržiavam hlasovanie, potom to nestihnú odhlasovať, budem považovaný zase za zlého, čiže ja fakt nestojím o pozornosť, nemá to význam, pokojne počkám na to po hlasovaní, nechám to. (Prerušenie vystúpenia predsedajúcim.) Pellegrini, Peter, predseda NR SR Ako si želáte, pán poslanec, pokojne ešte vystúpte a môžeme ešte aj faktické vybaviť. Hlina, Alojz, poslanec NR SR Dobre. A nebudete mi tak vyčítať, že som vás niekde zdržal od nejakej práce pre voliča. Pellegrini, Peter, predseda NR SR Záleží na tom, či budete hovoriť 15 minút alebo 5 minút. Hlina, Alojz, poslanec NR SR Možno ani päť minút nebudem hovoriť. Pellegrini, Peter, predseda NR SR Nech sa páči. Hlina, Alojz, poslanec NR SR Druhá skutočnosť, na ktorú chcem upozorniť. Čiže prvé sme si definovali, ani Gates, ani Zuckerberg, ani Steve Jobs by u nás v komisii nemohli byť. Lúmeni jedni nevedeli skončiť ani jednu vysokú školu, tak im treba. Vy máte však vysokú školu jednu skončenú, či dve skončené máte vysoké školy? (Reakcia z pléna.) Jednu ju máte, dobre. Neviem, či máte docentúru, lebo neviem strácam tu už prehľad, lebo tu už je každý všetko neviem čo a už človek nevie, ako sa to ani číta. Toto namietam. A druhá skutočnosť. To hovorí ináč o tom charaktere, čo sme, kto sme. Vytvoríme štátnu komisiu nejakú na to volebné. A viete, čo je tam definované, že tam je 1,5-násobný plat priemerného platu v národnom hospodárstve. Ungefähr 1 200 eur mesačne budú brať tí ľudia. Nároky celej tej komisie len na tých 14 členov sú niekde na úrovni viac ako milión eur za volebné obdobie. A majú kontrolovať dvoje volieb, majú kontrolovať iba voľby do parlamentu a do europarlamentu. Viete, keby bola korektnosť v tom prístupe, tak poviem, áno, ja budem posledný v tomto parlamente, kto by povedal, že niekto teda by to robil zadarmo, lebo, vážení, zadarmo, to je najdrahšie. To som posledný, kto by to povedal. Nehovorím to. Ale zase na druhej strane mi povedzte, prečo má niekto štyri roky brať 1 200 eur mesačne, keď primárnym cieľom tam je definované, čo vlastne tá komisia robí. A robí to iba z pohľadu dvoje volieb. Tak poďme povedať, je to 6 mesiacov pred tými voľbami a tri mesiace po nich, nejaké dobehy, korektné voči tým ľudom. Viete, my tu vytvárame ďalšiu nejakú komisiu, to presne dopadne ako ÚPN. Hentí chudáci nemajú na toner do kopírky, ale máte tam správnu radu, neviem dozornú radu, právnikov zo strany SMER, čo ani nevedia, čo bolo v roku 1968, či vtedy bol hokej alebo tanky, im sa to pletie. Ale 1 200 alebo 1 500 eur mesačne berú a presne takto nejakým spôsobom sa vykreuje ďalší orgán, ktorý, áno, ja to pripúšťam a nebudem tu rozporovať, má čo robiť, ale v tom danom momente, nie celé volebné obdobie. A viete, keby ste chceli byť trošku korektní voči ľudom, tak poviete, strany majú veľké príspevky na svoju činnosť, tak nech v tom medziobdobí si uhrádzajú tých svojich delegátov prípadne zo svojich. A to ja viem, že tu som si nepomohol, hovorím to aj kvôli ľudom, lebo to je vecou toho prístupu. To znamená vytvoríme pre 14 ľudí veľmi dobrý zaujímavý flek s 1 200 eurami v čistom mesačne po dobu štyroch rokov, aj sa im to ráta do dôchodkového zabezpečenia. Čiže si aj pomôžu tým v dôchodku. Proste mi to príde nekorektné, prepáčte, mali ste povedať, že to bude odvtedy dovtedy, resp. kde všade, tak prispievajú na činnosť tejto komisie aj strany, ktoré nominujú kandidátov, lebo to všetko sa to týka len parlamentných strán. Viete, tu už zaznelo všeličo, toto som považoval za potrebné povedať, dve skutočnosti namietam, namietam skutočnosť, že členom tej komisie sa nemôže stať niekto, kto nemá skončenú vysokú školu, a namietam to, že je to proste takto nastavené v dnešnej dobe tak, že vytvárate ďalší orgán, kde nehovorím, že sú len tí členovia, plus to má nejaký úrad, ten úrad zas bude niečo troviť a tu budú zase len ďalšie a ďalšie peniaze na zaťaženie nášho rozpočtu. Ďakujem veľmi pekne.